Vadagų piliakalnis
Šis piliakalnis yra Vadagų kaime, Židikų valsčiuje, Mažeikių apskrityje. Piliakalnio rytų pakraščiu teka vandeninga upė Varduva. Iš vakarų pusės atiteka nedidelis upelis, kuris, pritekėjęs pietinį piliakalnio kraštą, susisuka ir teka į šiaurę taip, kad piliakalnis yra tartum pusiasalis. Piliakalnis yra neaukštas. Iš trijų pusių sunkiai prieinamas, iš ketvirtosios, pietų pusės, ateina takas.

Tos apylinkės gyventojai pasakoja, kad prieš tą piliakalnį buvęs dvaras. To dvaro ponas ant to piliakalnio buvęs pastatęs pilį. Vėliau nežinia kokiu tai būdu tas dvaras dingęs, palikusi tik viena pilis, o paskui ir ta buvusi sugriauta. Po pilies išgriovimo giliai žemėje giedodavo gaidys. Jis giedodavo naktį ir dieną dvyliktą valandą.

Gaidžiui nustojus giedoti, ėmęs verkti vaikas. Vaikas verkdavęs tik naktimis ir dar ne kiekvieną naktį.

Dar vėliau, kada viskas nutilę, žmonės užmiršę baidymus, ėmė laidoti bulves.

Kartą vienas žmogelis, veždamas bulvių vežimą, ėmęs ir įgriuvęs giliai į piliakalnio dugną. Čia jis pamatęs didelę salę, jos vidury stalą, apie kurį sėdėję labai gražūs, bet suakmenėję žmonės. Paskui tas žmogelis nė juste nepajutęs, kaip kalno viršuj atsiradęs. Tą savo atsitikimą papasakojo žmonėms.

Padavimai
Padavimai apie piliakalnius